Ego Hugo dominus Vergeii omnibus qui sunt et qui venturi sunt notum facio quod promisi et iuravi domino abbati Cisterciensi et domui Cisterciensi et fratribus eiusdem domus quod vel ego vel alius per preceptum vel per assensum meum ulterius non auferemus nec per vim capiemus boves eorum vel vaccas, asinos vel equos vel equas carros vel quadrigas. Quod si aliquis in quem habeam potestatem vel de hiis que supradixi vel de aliis domui Cisterciensi iniuriam fecerit ego infra quindecim dies ex quo fuero conventus pro posse meo in bona fide factam iniuriam faciam emendari. Promisi etiam quod bona fide servabo domum Cisterciensem et omnia que ad illam pertinent. Anno Dominice Incarnationis millesimo centesimo octogesimo VIIo tercio die post festum sancti Dyonisii apud Vergeium factum est hoc per manum domini abbatis Villermi et Petri prioris Cisterciensis coram testibus hiis : Servio cellerario, Symone et Galterio monachis et Hugone magistro de Voget, Johanne archipresbitero, Petro de Nuiz, Odone de Baisse, Christiano capellano Vergei, Symone fratre meo, Odone Viridi, Hugone de Charre, Dodone Albo et Hugone Roberto et pluribus aliis.